Československé ženy boli šarmantné aj bez drahých rób. Vďaka svojej zručnosti si dokázali ušiť také šaty, aké im môžeme závidieť aj dnes. Dokazujú to tieto jedinečné retro fotografie.
BRATISLAVA 12. januára (Dobré noviny) - Plesová sezóna má dlhú históriu a čaro tohto obdobia si vychutnávali aj ľudia za čias socializmu. Hoci sa plesy spravidla konajú v období fašiangov, čiže v období od Troch kráľov až do "škaredej" Popolcovej stredy, niekedy sa tieto spoločenské akcie organizovali už aj skôr. Vždy sa predsa našla príležitosť nato, aby sa niečo oslávilo a v našich končinách aj zapilo.
Dámy sa obliekli do nádherných šiat, urobili si "frizúru" a doladili sa šperkami. Keďže zohnať róbu bolo v tých časoch takmer nemysliteľné, dámy si s úľubou šili svoje vlastné, a tak každá z nich bola originálna a naozaj krásna. Aj pre pánov to bola nevšedná príležitosť, a tak si dali svoje najlepšie fraky či obleky a galantne čakali na svoje tanečné partnerky.
Ako vidno z fotografií, postupom času sa menila móda československých žien, ale aj výzdoba sál. Čo však už nemôžeme vidieť, je, že sa menili aj hudobné žánre. Čaro spoločenských tancov však nevymizlo a pretrvalo až dodnes.
Pôsobivý a veľmi pekný tanec predviedli študenti lekárskej fakulty Univerzity Komenského v roku 1955. Nacvičili ho pod vedením tanečnej majsterky Hedi Sirotkovej a obohatili tak tradičný reprezentačný medický ples.
Na archívnych snímkach si môžete pozrieť aj zábery z už neexistujúceho Parku kultúry a oddychu (PKO), kde sa konali plesy mládežnícke, zväzácke aj firemné. Sú to však už len spomienky na časy minulé, ktoré nám ukazujú, že plesy kedysi neboli o drahých róbach, ale o chuti zabaviť sa s priateľmi či kolegami.